Source: http://docplayer.fi/3314087-School-of-business-kauppatieteiden-kandidaatintutkielma-yritysjuridiikka.html
Timestamp: 2017-09-20 11:34:10+00:00
Document Index: 3175184

Matched Legal Cases: ['KKO ', 'KKO ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

School of Business Kauppatieteiden kandidaatintutkielma Yritysjuridiikka - PDF
School of Business Kauppatieteiden kandidaatintutkielma Yritysjuridiikka
Download "School of Business Kauppatieteiden kandidaatintutkielma Yritysjuridiikka"
1 School of Business Kauppatieteiden kandidaatintutkielma Yritysjuridiikka SOPIMUSSAKKO SUORITUKSEN TURVAAMISKEINONA VENÄJÄLLÄ TARKASTELUA SUOMALAISEN YRITYKSEN NÄKÖKULMASTA Miia Piirainen Tarkastaja: Pia Hurmelinna-Laukkanen
2 SISÄLLYSLUETTELO 1. JOHDANTO TUTKIMUSKOHTEESTA TUTKIMUSONGELMA JA TUTKIMUSMENETELMÄ ULKOMAANKAUPPATRANSAKTIOIDEN OIKEUDELLINEN SÄÄTELY VENÄJÄLLÄ LAINSÄÄDÄNTÖ Yritystoimintaa koskevan lainsäädännön nykytilanne Venäjän kansainvälinen yksityisoikeus Yritystoiminnassa käytettävien sopimusten oikeudellinen sääntely Venäjällä verrattuna Suomen sopimusoikeuteen VENÄLÄINEN TUOMIOISTUINMENETTELY VENÄLÄISTEN SUHTAUTUMINEN LAKIIN VENÄJÄN KAUPAN RISKIT JA RISKIENHALLINTA VENÄJÄÄN LIIKETOIMINTA-ALUEENA LIITTYVÄT YLEISET RISKIT SOPIMUSRISKIT RISKIENHALLINTA Riskienhallinta osana yritystoimintaa Sopimusriskien hallinta RISKIENHALLINTA SUORITUKSEN TURVAAMISKEINOJEN AVULLA SUORITUKSEN TURVAAMISKEINOT SOPIMUSSAKKO Sopimussakon funktiot Sopimusperusteinen sopimussakko Lakiperusteinen sopimussakko Sopimussakon laskenta Sopimussakon kohtuullistaminen OIKEUSTAPAUS SOPIMUKSEN OLENNAISISTA EHDOISTA JA SOPIMUSSAKOSTA SOPIMUSSAKON TEHOKKUUS SUOMALAISYRITYKSEN NÄKÖKULMASTA SUOMEN JA VENÄJÄN VÄLINEN KAUPPA Suomen ja Venäjän välisen kaupan kehitys Venäjään liittyvät riskit suomalaisten yritysjohtajien näkökulmasta SOPIMUSSAKON KÄYTTÖMAHDOLLISUUDET Tarve sopimuksellisille ja lainsäädännöllisille riskienhallintakeinoille Sopimussakko Venäjällä ja Suomessa Sopimusperusteisen sopimussakon käyttö Venäjän kaupassa SAATAVIEN PERINTÄ VENÄJÄLLÄ YHTEENVETO JA JOHTOPÄÄTÖKSET... 38
3 1 1. JOHDANTO Vuoden 1998 talouskriisin jälkeen Venäjän talous kääntyi kasvuun ja bruttokansantuote on sen jälkeen kasvanut vuosittain noin 6-7 % (Finpro 2008). Erityisesti 2000-luvun alku on ollut Venäjä kiinnostuksen aikaa. Myös suomalaisten yritysten kiinnostus Venäjän kauppaa kohtaan on lisääntynyt entisestään. Öljyn hinnan nousu on luonut vaurautta Venäjälle ja rauhoittanut maan poliittista tilannetta. UNCTADin (United Nations Conference On Trade And Development) (2007) julkaiseman World Investment Prospects Survey tutkimuksen mukaan Venäjä on noussut maailman neljänneksi kiinnostavimmaksi investointien kohdemaaksi. Venäjän talous tarjoaakin monipuolisia mahdollisuuksia taloudelliseen yhteistyöhön. Kotimaanmarkkinoiden vetovoimasta huolimatta myös venäläiset ovat havahtuneet ulkomaankaupan harjoittamisen tuomiin mahdollisuuksiin. Venäjällä kaupankäynnin luonne on muuttunut radikaalisti, sillä neuvostoaikoina siviilioikeudelliset suhteet säänneltiin sopimusten sijaan pitkälti suunnitelmilla (Tiri 2007). Neuvostoliiton hajoamisen jälkeen kaupankäynti maidemme välillä on hyvää vauhtia alkanut kehittyä normaaliksi, monimuotoiseksi, kahden naapurivaltion väliseksi kaupaksi (Moijanen 2006). Kaupankäynnin luonteen muuttuessa on kuitenkin tullut esiin useita asioita, joita kauppakumppaneiden tulisi huomioida harjoittaessaan yhdessä liiketoimintaa. Maiden erilaisten historiallisten taustojen seurauksena sekä suomalaiseen että venäläiseen liiketoimintaan ovat muokkautuneet omat pelisääntönsä ja luonteenpiirteensä. Lisäksi maiden sopimuslainsäädäntöön liittyy omat erikoispiirteensä. Pietarilaisen ZAO Media Press yhtiön pääjohtajan Igor Danilovin sanoin Venäjällä saattaa olla vielä vaikeaa tehdä bisnestä. Tämä ei hänen mukaansa koske vain ulkomaalaisia yrityksiä, vaan yhtälailla myös venäläisiä. Hän uskoo tilanteen kuitenkin selkeästi parantuneen ja näkee suomalaiset yritykset erityisen hyvässä asemassa, sillä ne tuntevat Venäjän kaupan pelisäännöt paremmin kuin yritykset yhdessäkään muussa Euroopan maassa. Danilov pitää yhtenä Venäjän suurimpana ongelmana professionalismin puutetta, mikä koskee johtajuutta niin liike-elämässä kuin hallinnossa. (Turunen 2006c) Nyttemmin myös liiketaloudellista koulutusta on
4 2 kuitenkin alettu arvostaa, mikä toivottavasti helpottaa osaltaan liiketoiminnallista yhteistyötä. Vaikka Venäjällä asiat eivät toimikaan samalla tavalla kuin monissa läntisissä markkinatalousmaissa, siitä ollaan yleisesti samaa mieltä, että ajattelutavat ja käytäntö kaupankäynnissä ovat muuttuneet parempaan suuntaan. Yksi muuttumattomista tekijöistä on kuitenkin henkilökohtaisten suhteiden merkitys - Venäjällä organisaatiot eivät tee kauppaa, vaan nimenomaan henkilöt (Turunen 2006b). Tutustumisen ja tutuksi tulemisen venäläisen liikekumppanin kanssa voidaan yhä katsoa olevan erityisen tärkeää. Venäläisillä on oma vahva verkostonsa ja tämän verkostotalouden merkitys maassa on hyvin suuri. Vanha sanonta kuuluu, että Venäjällä mikään ei toimi, mutta kaikki järjestyy. Tämä tarkoittaa, että asiat kyllä etenevät, mutta tulee tuntea sekä paikalliset toimintatavat että oikeat ihmiset. (ERMS Fimera Oy 2008) Suomea taas pidetään perinteisesti melko helppona liiketoimintaympäristönä, koska täällä on voitu luottaa siihen, että asiat hoituvat kuten pitääkin. Suomalaiset tiedostavat ainakin osittain Venäjään liittyvän tiettyjä riskitekijöitä, mutta se kuinka niitä voisi pienentää, ei välttämättä aina ole tiedossa. Tässä tutkielmassa käsitelläänkin nyt yhtä suorituksen turvaamiskeinoa, sopimussakkoa, ja pohditaan sen tehokkuutta sekä erilaisia käyttövaihtoehtoja. 1.1 Tutkimuskohteesta Tämän kandidaatintutkielman pääkohteena on siis sopimussakko suorituksen turvaamiskeinona Venäjällä. Tutkimuskohde on hyvin ajankohtainen, koska kiinnostus Venäjän kauppaa kohtaan näyttää lisääntyvän edelleen. Venäjään markkina-alueena liittyy kuitenkin tiettyjä epävarmuus- ja riskitekijöitä, joten yritysten kannalta on tärkeää tietää, miten näitä riskejä on mahdollista pienentää tai hallita. Ensin on hyvä selvittää hieman perusasioita siitä, miten ulkomaankauppatransaktioiden oikeudellinen säätely eroaa toisistaan Venäjällä ja Suomessa. Venäjän kauppaa harjoittavien yritysten on tärkeää perehtyä Venäjän
5 3 kansainvälisen yksityisoikeuden säännöksiin, sillä ne sisältävät muun muassa ulkomaankauppatransaktion muotoa koskevia sääntöjä sekä osoittavat sopimussuhteeseen kussakin tapauksessa sovellettavan lain. Lisäksi on tunnettava Venäjän sopimuslainsäädäntöä ja sen erikoispiirteitä Suomen sopimuslainsäädäntöön verrattuna. Mikäli yritys ei ole tietoinen venäläisestä lainsäädännöstä, voi huolimattomasti tehdystä sopimuksesta aiheutua myöhemmin ongelmia. Nämä ovat sellaisia tekijöitä, jotka kuuluvat ulkomaalaisen sopimuskumppanin mukanaan tuomiin sopimusriskeihin. Ne ovat kuitenkin vältettävissä perehtymällä näihin säännöksiin ja käyttämällä tarvittaessa asiantuntijan apua. Venäläisillä on myös hieman poikkeuksellinen suhtautuminen lakiin, mikä osaltaan vaikuttaa sen tehokkuuteen yritystoimintaa säätelevänä instituutiona. Venäjän oikeusjärjestelmän keskeisimpien ongelmien katsotaankin liittyvän tähän syvään kuiluun lainsäädännön ja käytännön välillä. Tälle on etsitty selitystä maan historiasta ja osittain tehottomaksi jääneestä tuomioiden täytäntöönpanojärjestelmästä. Suorituksen turvaamiskeinot liittyvät kiinteästi riskeihin ja riskien hallintaan, joista tutkielmassa on oma kappaleensa. Tutkielmassa on haluttu käsitellä sekä Venäjään liiketoiminta-alueena yleisesti liittyviä riskitekijöitä, että erityisesti sopimusriskejä. Ensiksi mainitut sisältävät tekijöitä, jotka on arvioitu ongelmallisiksi yritystoiminnan harjoittamiselle Venäjällä. Sopimusriskit puolestaan koskevat kuhunkin tapaukseen läheisemmin liittyviä ongelmia. Suorituksen turvaamiskeinot ovat joko lakimääräisiä tai sopimuksessa määriteltyjä erityiskeinoja, joiden avulla on tarkoitus estää sopimusrikkomusten esiintyminen ja vaikuttaa sopimuskumppanin käyttäytymiseen. Käsittelen tutkielmassa sopimussakkoon liittyviä yleissäännöksiä ja sen eri funktioita. Lopuksi pohdin löytämäni aineiston perusteella sopimussakon käyttömahdollisuuksia ja tehokkuutta suomalaisen yrityksen näkökulmasta.
6 4 1.2 Tutkimusongelma ja tutkimusmenetelmä Tutkielmassa vertaillaan Venäjän ja Suomen sopimusoikeutta sekä sopimussakkosääntelyä pääpiirteittäin. Aihepiiriä tarkastellaan erityisesti suomalaisten yritysten kannalta. Tutkimusongelmani olen määritellyt seuraavasti: Onko sopimussakkoehdon käyttäminen Venäjän kaupassa todella tehokasta?. Tarkoituksena ei ole päätyä yksiselitteiseen kyllä tai ei vastaukseen, vaan pohtia sopimussakkoehdon tehokkuutta eri tilanteissa sekä siihen vaikuttavia tekijöitä. Riskienhallinta lähtee siitä, että yritys tiedostaa olemassa olevat riskit. Tutkimusongelmani kannalta relevanttia tietoa ovatkin oikeusdogmaattisen näkökulman lisäksi myös Venäjän kauppaan liittyvät yleiset riskit ja pelisäännöt. Kun riskitekijät tiedetään, voidaan arvioida riskin suuruus ja siirtyä miettimään, mitkä olisivat tarkoituksenmukaisia keinoja sen pienentämiseen. Sopimussakkoehto on mahdollista määritellä kuhunkin tapaukseen tarkoituksenmukaisella tavalla ja vaikuttaa siten osaltaan sen tehokkuuteen suorituksen turvaamiskeinona. Tutkielma on tehty kirjallisuuskatsauksena ja siinä on käytetty tutkimusmenetelmänä sekä oikeusdogmatiikkaa että oikeustaloustieteellistä näkökulmaa. Aarnion (1986) mukaan oikeusdogmatiikan eli lainopin tarkoituksena on selvittää oikeussääntöjen sisältöä sekä tulkita ja systematisoida oikeussäännöksiä. Tutkielmassa tämä tulee esiin erityisesti Venäjän kansainvälistä yksityisoikeutta sekä Venäjän ja Suomen sopimusoikeutta vertailevan kappaleen kohdalla. Oikeustaloustiede puolestaan mahdollistaa aiheen monipuolisemman tarkastelun ja muun muassa lainsäädännön vaikutusten analysoinnin taloustieteellisin apuvälinein (Heimonen & Määttä 1997). Pyrkimyksenäni on tuoda aiheen käsittelyyn uutta näkökulmaa poikkitieteellisen tutkimusotteen avulla. Tutkielmassa hyödynnetään siis oikeustieteellisen näkemyksen lisäksi myös kauppatieteellistä näkemystä.
7 5 2. Ulkomaankauppatransaktioiden oikeudellinen säätely Venäjällä Kun suomalainen yritys harjoittaa liiketoimintaa Venäjällä tai venäläisen yrityksen kanssa, tulee yrityksen olla tietoinen Venäjän lainsäädäntöön ja tuomioistuinmenettelyyn liittyvistä perusasioista. Tällöin syntyy usein tilanne, jossa sopimuksen toisena osapuolena on venäläinen yritys, ja sekä Suomen että Venäjän oikeuden näkökulmasta yritys tekee oikeustoimen ulkomaisen yrityksen kanssa. Valtionsisäisen oikeuden näkökulmasta katsottuna kansainvälisen elementin olemassaolo aiheuttaa säätelylähdevaihtoehdoiltaan paljon monimutkaisemman ilmiön kuin valtionsisäinen oikeustoimi. Tämän vaikutukset riippuvat kuitenkin siitä, miten kummankin maan kansainvälisessä yksityisoikeudessa suhtaudutaan kansainvälisen elementin sisältävään sopimukseen. (Orlov 1996) Venäjän kauppaa harjoittavan yrityksen kannalta on välttämätöntä tutustua Venäjän kansainvälisen yksityisoikeuden säännöksiin. Lisäksi on hyvä tietää yksityiskohtaisemmin yritystoiminnassa käytettävien sopimusten oikeudellisesta sääntelystä ja miten se eroaa Suomen sopimusoikeudesta. 2.1 Lainsäädäntö Yritystoimintaa koskevan lainsäädännön nykytilanne Yritystoimintaa koskevaa oikeutta on yritetty Venäjällä muuttaa radikaalisti, ja siinä on osittain onnistuttukin. Keskeisin muutos on ollut se, että yritysten väliset sopimukset solmitaan nyt etupäässä itsenäisesti. (Orlov 1996) Oikeusreformi käynnistettiin Venäjällä jo lokakuussa Se voidaan jakaa kahteen osaan: lainsäädännön uudistamiseen ja tuomioistuinlaitoksen kehittämiseen. Lakiuudistusten tahti oli kovimmillaan presidentti Putinin aikana vuosina Oikeuslaitoksen kehittämisen tavoitteena on ollut sen tehokkuuden lisääminen. Venäjän kehitys oikeusvaltiona on mennyt selvästi eteenpäin, vaikka viime aikoina on esiintynyt myös joitain huolestuttavia piirteitä. Myös Venäjän viranomaiset itse
8 6 toteavat, että oikeus- ja yhteiskuntajärjestelmän kehittäminen on vielä muutosvaiheessa. (OMJU 2004:3) Ongelmana ei tällä hetkellä ole lainsäädännön riittämättömyys vaan pikemminkin sen liiallinen määrä. Pyrittäessä saavuttamaan sama lainsäädännöllinen taso länsimaisten kauppakumppaneiden kanssa uutta lainsäädäntöä alettiin saattamaan voimaan Venäjällä niin nopeassa tahdissa, että ristiriitaiselta lainsäädännöltä ei ole voitu välttyä. Uutta lainsäädäntöä säädettäessä ei ole pystytty huolehtimaan siitä, että uuden lain kanssa ristiriitainen, aikaisemmin säädetty laki, olisi kumottu. Tämä on osaltaan vaikuttanut Venäjän lainsäädännön sekavuuteen sekä sen soveltamiseen liittyvään epävarmuuteen. (Tiri 2007) Riskeistä huolimatta lainsäädännön ja yhteiskunnan kehitys alkavat Surakan (2008) mukaan jo näkyä paikoittain vakiintuneina käytäntöinä Venäjällä, mikä selkeyttää maahan suuntautuvia operaatioita. Tiettyihin lainsäädännön tulkintoihin voi jo luottaa ja sopimuksia solmiessa sekä liiketoimia suunnitellessa jonkinlaisia taustaselvityksiä on mahdollista tehdä. Se antaa ennustettavuutta. Vaikka kaikki ei toimikaan vielä täydellisesti, on Venäjän infrastruktuuri nyt kypsempi lakien noudattamiselle kuin koskaan aikaisemmin. Erityisesti isommissa kaupungeissa vakaa lainsäädäntö vähentää viranomaisten ja sopimuskumppaneitten mielivaltaa huomattavasti. Yleisesti ottaen Venäjän oikeusjärjestelmä on siis saavuttanut vakautta, mutta käytännön eroavuuksiakin löytyy. Muun muassa juoksevaa juridiikkaa, kuten rekisteröintejä ja viranomaisilmoituksia, on Venäjällä enemmän kuin Suomessa. Tärkeää on, että nämä virallisuudet hoidetaan ajoissa ja asiallisesti, sillä ongelmatilanteissa ja jälkikäteen korjailuissa kulut voivat nousta korkeiksi. (Surakka 2008) Ylipäänsä Venäjän toiminnoissa korostuu paikallisen juridiikan ja kulttuurin tuntemuksen tärkeys. Hyvän juridisen selvityksen tekeminen ja sen ymmärtäminen, mitkä asiakirjat ovat tärkeitä ja mitkä eivät, edellyttää että tuntee Venäjää. Lisäksi vaaditaan toimialan tuntemusta myös juridisella puolella. Tärkeää on löytää oikeat ihmiset oikeisiin vaiheisiin ja osata pyytää neuvoja silloin kun oma asiantuntemus ei
9 7 enää riitä. Mitä isompi hanke, sitä oleellisemmaksi nouseekin neuvonantajien rooli. (Surakka 2008) Venäjän kansainvälinen yksityisoikeus Venäjän kansainvälisen yksityisoikeuden säännökset sisältyvät Siviilikaaren (GK) kolmanteen osaan. Siviilikaaren oman otsikoinnin mukaan nämä normit on sijoitettu jaksoon VI (Kansainvälinen yksityisoikeus). Näitä Venäjän kansainvälisen yksityisoikeuden sääntöjä sovelletaan kansainvälisluonteisiin siviilioikeudellisiin suhteisiin eli muun muassa tapauksiin, joissa suomalainen yritys harjoittaa liiketoimintaa venäläisen yrityksen kanssa. Säännöissä määrätään yksityiskohtaisesti tapaukset, milloin sovellettavaksi tulee Venäjän oikeus ja milloin puolestaan ulkomaan oikeus. Jos Venäjä on liittynyt johonkin kansainväliseen sopimukseen, tämän määräykset syrjäyttävät Venäjän oikeudessa kysymykseen tulevat siviilioikeudelliset normit (PL 15.4 art.). (Orlov 2002) Yksinkertaistetusti voidaan todeta, että venäläisen ja suomalaisen yrityksen välisessä liiketoiminnassa voidaan sopia käytettäväksi joko Venäjän tai Suomen lakia tai jonkin kolmannen valtion lakia. Lakiviittauksen tulee olla suoraan ilmaistu tai selvästi ilmetä sopimusehdoista tai asianhaarojen kokonaisuudesta (GK art.). Sopimuspuolet voivat paitsi viitata valitsemansa maan lakiin myös sopia, että heidän välisensä suhteet määräytyvät kansainvälisten kaupallisten sopimusten periaatteiden tai kansainvälisten kauppatapojen tai yleisten oikeusperiaatteiden (lex mercatoria) mukaisesti. Mikäli sopimuksessa ei ole sovittu sovellettavasta laista, ja sen määrittäminen Venäjän kansainvälisen yksityisoikeuden normien perusteella on mahdotonta, ratkaistaan tämä kysymys läheisimmän liittymän periaatteen mukaisesti (GK art.). Yritystoimintaa koskeva Venäjän kansainvälisyksityisoikeudellinen säätely perustuu ulkomaankauppatransaktion ja ulkomaantaloustransaktion käsitteisiin, joiden avulla kansainvälisen elementin sisältävä sopimus erotetaan valtionsisäisestä sopimuskäytännöstä. Näiden sääntöjen mukaan venäläisten oikeushenkilöiden ulkomaantaloustransaktion muoto määräytyy riippumatta sen tekopaikasta Venäjän
10 8 lainsäädännön mukaisesti (GK art.). Myös muut henkilöstatuuttiin kuuluvat kysymykset, kuten venäläisen kauppakumppanin oikeus(toimi)kelpoisuus, ratkaistaan Venäjän lain perusteella. Lisäksi se, että sopimuspuolet eivät voi lakiviittauksella syrjäyttää Venäjän lainsäädännön imperatiivisten normien soveltamista, vaan niitä on sovellettava riippumatta sopimussuhteeseen muuten sovellettavasta laista, rajoittaa osapuolten sopimusvapautta. Ulkomaankauppatransaktion osapuolten sopimusvapaus, koskien heidän velvoitteidensa sisältöä, on kuitenkin periaatteessa lähes rajaton. (Orlov 1996) Keskeisimpänä erona Suomen oikeuteen verrattuna voidaan pitää sitä, että Venäjän oikeudessa kansainvälisluonteista sopimusta koskevat tiukat kirjallisen muodon vaatimukset. Ulkomaankauppatransaktioille on Venäjän oikeudessa säädetty pakollinen kirjallinen muoto, jonka noudattamatta jättämisestä seuraa oikeustoimen pätemättömyys (GK art.) Yritystoiminnassa käytettävien sopimusten oikeudellinen sääntely Venäjällä verrattuna Suomen sopimusoikeuteen Venäjän sopimusoikeudelliset säännöt on sisällytetty pääosin siviilikaareen ja ne voidaan katsoa edistysaskeleeksi yritysten tekemiä sopimuksia koskevassa oikeudellisessa säätelyssä Venäjällä. Toisaalta, vaikka se on tuonutkin Venäjän siviilioikeuteen uusia käsitteitä ja jopa olennaisia muutoksia, on maan siviilioikeudesta edelleen löydettävissä monia Neuvostoliiton aikaisia lähtökohtia. Enemmistö Venäjän sopimusoikeudellisista normeista perustuu yleisesti käytettyihin käsitteisiin, ja monet muun muassa kontinentaalisessa oikeudessa tunnetut oikeudelliset instituutiot näyttävät saaneen joko suoraan lainatun tai modifioidun vastineen Venäjän sopimusoikeudessa. Yleisesti katsottuna Venäjän sopimusoikeudelliset normit näyttävätkin täyttävän sopimusoikeudellista säätelyä koskevat minimivaatimukset, ja myös suomalaisen yrityksen odotukset sen suhteen, miten sopimusoikeuden pitää olla periaatteessa säädelty. (Orlov 1996) Orlov (1996) toteaa monilla Venäjän sopimusoikeudellisilla säännöillä olevan vastineensa Suomen sopimusoikeudessa. Kummankin maan oikeudessa
11 9 lähtökohtana on paitsi sopimusvapaus myös sopimussidonnaisuus. Sopimus edellyttää yksimielisyyttä ja synnyttää sitovan oikeudellisen suhteen sen osapuolten kesken ja mikäli sopimusvelvoitteita rikotaan, sopimuspuolella on oikeus kummassakin maassa kohdistaa sopimuksen rikkojaan sopimusoikeudellisia seuraamuksia. Yhtäläisyyttä on löydettävissä myös tutkielmassa käsiteltävän sopimussakon käsitteistä. Tarkempi tarkastelu tosin osoittaa Suomen ja Venäjän sopimusoikeudessa eroja, myös edellä mainituissa käsitteissä ja säännöissä. Yritystoiminnassa käytettäviin sopimuksiin kuuluu Venäjällä omat erikoisuutensa. Ensinnäkin yritysten välisiä sopimuksia koskee tavallisia sopimuksia laajempi sopimusvapaus. Yritystoimintaan liittyvissä velvoitteissa voidaan siviilikaaren mukaan sopimuksella määritellä ne tapaukset, jolloin vetäytyminen velvoitteesta ja sen ehtojen muuttaminen on mahdollista, edellyttäen ettei laki tai velvoitteen luonne muuta vaadi (GK 310 art.). Toisaalta yritystoimintaan liittyvissä velvoitteissa solidaarisuus on presumoitu ja siihen liitetään ankara vastuu, jonka ainoastaan ylivoimainen este voi poistaa tai rajoittaa. Tämä sääntö on kuitenkin Venäjän oikeudessa dispositiivinen eli vastuuta voidaan rajoittaa sopimuksella mutta myös lailla, ellei kyseessä ole tahallinen sopimusrikkomus, jolloin vastuun poistava sopimusehto on mitätön (GK 401 art.). Oikeuslähteiden suhteen Venäjä eroaa Suomesta jonkin verran. Suomen oikeudessa sopimuksen säätelyn lähteinä ovat kirjoitetut normit ja liiketavat, kuten Venäjän oikeudessa, mutta myös tavanomaiset normit, yleiset periaatteet sekä ennakkotapaukset. (Hemmo 2006) Venäjän sopimusoikeudessa sen sijaan on omaksuttu lakipositivistiset lähtökohdat. Se perustuu ensisijaisesti lain kirjoitettuihin normeihin, joissa keskeisellä sijalla ovat abstraktitason käsitteet ja yleissäännöt. Erona monen muun maan lainsäädäntöön on se, ettei oikeuskäytäntöä pidetä Venäjällä virallisena oikeuslähteenä. Korkeimpien tuomioistuinelinten ratkaisuille tunnustetaan kuitenkin tietty prejudikaattiarvo. (Orlov 1996) Hemmon (2006) mukaan Suomen oikeudessa sopimusten tulkinnassa tavoitellaan ennen kaikkea joustavuutta ja priorisoidaan sopimuspuolten käsitykset paitsi sopimuksen syntymisestä myös sen sisällöstä. Vastaavasti Orlov (1996) toteaa Venäjän oikeudessa lähdettävän ensisijaisesti siitä, mitä sopimuksessa lukee ja
12 10 sopimuspuolten tahdon selvittäminen on tarkoitettu ainoastaan toissijaiseksi tavaksi lähestyä sopimuksen tulkintaa. Ongelmatilanteessa pieniinkin muotoseikkoihin puututaan, vaikkei niillä olisi asian suhteen oleellista merkitystä. Tämä on hyvä muistaa sopimusta laadittaessa: sopimuksesta tulee tehdä mahdollisimman selvästi tulkittava ja siinä tulee ilmaista kaikki olennaiset asiat. Orlovin mukaan oikeusvarmuuden kannalta voidaan sinänsä pitää myönteisenä, että sopimuksen syntyminen ja sen sisältö eivät Venäjällä ole kovin paljon tulkintasääntöjen varassa ja sopimuspuolet voivat luottaa sopimuksen tekstistä ilmenevään oikeuksien ja velvollisuuksien järjestelyyn. Toisaalta läntisissä markkinatalousmaissa oikeudelliselta säätelyltä odotetaan nykyään muutakin, muun muassa oikeussuojaa, joka on toteutunut hyvin heikosti Venäjän yritystoimintaan liittyvien sopimuksien oikeudellisessa säätelyssä. Suomessa sopimuksentekoa koskevat säännöt ovat yleisiä ja hyvin joustavia. Vaikka Venäjälläkin sopimuksenteko on yleensä vapaamuotoista, yritysten väliset sopimukset on kuitenkin tehtävä kirjallisesti ja ulkomaankauppasopimukset jopa pätemättömyyden uhalla. (Orlov 1996) Suomen oikeudessa ei tällaista muotopakkoa ole. (Hemmo 2006) Venäläisen kansainvälisen välimiesoikeuden käytännössä on johdonmukaisesti noudatettu sääntöä, että riippumatta siitä, minkä maan lakia sopimussuhteeseen on sovellettava, mikäli sen osapuolena on venäläinen henkilö, kirjallista muotoa on noudatettava paitsi sopimusta tehtäessä myös sitä muutettaessa ja peruutettaessa (Orlov 2001b). Orlov (1996) löytää myös sopimusoikeudellista vastuuta koskevista säännöistä paljon eroja. Venäjän lain dispositiivisissa normeissa tarjotaan ensisijaiseksi suojakeinoksi sopimusrikkomusta vastaan vetäytymistä omasta suorituksesta. Suomessa tunnettua mahdollisuutta vetäytyä sopimuksesta lakanneen intressin johdosta, Venäjällä ei kuitenkaan tunneta. Sopimuksen purku taas on tarkoitettu Venäjällä tilanteisiin, jolloin on tapahtunut olennainen sopimusrikkomus. Yleisesti ottaen sopimusrikkomusten seuraamusten luettelo on Suomessa laajempi ja jossain mielessä myös ehkä tehokkaampi kuin Venäjällä, sillä esimerkiksi hinnanalennusta koskeva vaatimus ei edellytä tuottamuksen näyttämistä toteen. Lisäksi vastuusta vapauttavia perusteita koskevat säännöt ovat monissa tapauksissa erilaisia.
13 11 Venäjän lainsäädännössä sopimuksen purkamisen rinnalla tunnetaan mahdollisuus sopimuksen muuttamiseen. Suomessa sopimusta voidaan puolestaan sovitella (kohtuullistaa). Venäjän sopimusoikeudessa on kuitenkin asetettu erityisen korkea kynnys sopimuksen muuttamiselle (GK art.), ja sitä pidetään poikkeuksellisena toimenpiteenä. Sopimus voidaan muuttaa ainoastaan, jos sille ensimmäisenä vaihtoehtona oleva purkaminen on sopimaton joko kohtuuttomana tai yhteiskunnallisten intressien vastaisena. (Orlov 1996) Suomalaisen yrityksen kannalta tämä kuulostaa hieman vieraalta ajatukselta, sillä Suomessa lähtökohtana pidetään sitä, että sopimukset pyritään pitämään, ja näin ollen sopimuksen sovittelua pidetään ensisijaisena vaihtoehtona sen purkamiseen nähden. Venäjälle ominainen korkea kynnys sopimuksen muuttamiseen ei kuitenkaan koske sopimussakkoa, jonka kohtuullistamisessa pidetään relevanttina ainoastaan sen suuruutta (Orlov 1996). Suomen ja Venäjän sopimusoikeutta vertaillessa havaitsee, että hyvin monet Suomen sopimusoikeuden käsitteet ja instituutiot tunnetaan myös Venäjän oikeudessa. Kysymys ei kuitenkaan ole suorasta lainauksesta, vaan näyttää pikemminkin siltä, että kummankin maan oikeuteen ovat vaikuttaneet samat lähteet. Jotta Venäjällä yritystoiminnassa käytettävä sopimus syntyisi, sen on oltava kirjallisessa muodossa ja vastattava tarkasti lain asettamia vaatimuksia. Suomessa taas sopimus nähdään pikemminkin sopimussuhteiden joustavana järjestelynä. (Orlov 1996) Tässä yhteydessä on hyvä muistaa, että pienillä eroavuuksilla voi olla suurtakin merkitystä. 2.2 Venäläinen tuomioistuinmenettely Yritystoiminnassa käytettävien sopimuksien erityisluonne ilmenee Venäjällä käytännössä siinä, että yrittäjien välisiä sopimuksia koskevia erimielisyyksiä pidetään taloudellisina riitoina, joita käsitellään välitystuomioistuimessa. Välitystuomioistuimessa ratkaistaan käytännössä mitä tahansa oikeushenkilöiden ja näiden ja yksityisten yrittäjien välisiä riitoja. Venäläisessä välitystuomioistuimessa ratkaistaan myös riitoja, joiden osapuolena on ulkomainen oikeushenkilö. Lisäksi oikeuskäytännössä on todettu sillä olevan tuomiovalta käsitellä ulkomaista henkilöä
14 12 vastaan nostettu kanne, jos tämän edustusto sijaitsee Venäjän alueella. (Orlov 2001a) Siviilioikeudellinen riita on mahdollista ratkaista myös välimiesmenettelyssä, ja mikäli kyseessä on ulkomaankauppatransaktio, kansainvälisessä välimiesmenettelyssä (Orlov 2001a). Näin ollen tapauksessa, jossa on kyseessä venäläisen ja suomalaisen yrityksen välinen liiketoiminta (ulkomaankauppatransaktio), asia ratkaistaan Venäjällä joko välitystuomioistuimessa tai kansainvälisessä välimiesmenettelyssä. Orlovin (1996) mukaan kansainvälisen välimiesmenettelyn valitseminen voi johtaa oikeuslähteiden piirin laajenemiseen, sillä Venäjän kansainvälisen kaupallisen välimiesoikeuden käytännössä seurataan paitsi omaa myös ulkomaista välimiesoikeuskäytäntöä. Välimiesmenettelyn etuina pidetään yleisesti käsittelyn luottamuksellisuutta ja nopeutta tuomioistuinmenettelyyn nähden. Suomen ja Venäjän välillä on voimassa oikeusapusopimus, jonka Suomi solmi aikoinaan Neuvostoliiton kanssa (SopS 47 48/80). Sopimus sisältää määräykset muun muassa tietojen hankkimisesta maiden oikeusjärjestyksestä. Lisäksi Venäjä on vuodesta 1991 asti ollut mukana Euroopan neuvoston yleissopimuksessa, joka koskee ulkomaisesta lainsäädännöstä saatavia tietoja ja johon myös Suomi osallistuu (SopS 58/90). Tällaisten sopimusten tarkoituksena on helpottaa tapausten tutkintaa muun muassa tietojen saannista sopimalla. Lisäksi käsittely nopeutuu, kun valtiot tekevät keskenään yhteistyötä. Ikävistä yksittäistapauksista huolimatta, oikeuskäytäntö osoittaa, ettei suomalaisen saama voitto venäläisessä oikeusistuimessa ole mikään mahdoton yhtälö. Asioita on saatettu oikeudenmukaiseen päätökseen eri oikeusistuimissa. Myös akateeminen tutkimus tuntuu tukevan käsitystä venäläisten oikeuskäytäntöjen toimivuudesta. Valerian Bobokhidze Turun kauppakorkeakoulusta on todennut tutkimuksessaan suomalaisyrityksillä olevan oikeudenkäynneistä positiivisia kokemuksia. Asioiden hoitaminen vaatii pitkäjänteisyyttä, mutta venäläinenkään oikeusjärjestelmä ei automaattisesti väännä asiaa venäläisen osapuolen eduksi. Mikäli suomalainen häviää oikeusasian väärin perustein, vastaus voi olla yksittäistapauksissa asian käsittelijöiden ja päättäjien taloudellinen etu tai muu vastapuoleen liittyvä syy. (Surakka 2008)
15 Venäläisten suhtautuminen lakiin Venäjän lainsäädännön nykytilannetta käsittelevän kappaleen perusteella, voimme todeta Venäjän oikeusjärjestelmän kehittyneen parempaan suuntaan. Keskeisimmät ongelmat liittyvätkin syvään kuiluun lainsäädännön ja käytännön välillä. Ennen kaikkea tässä on kysymys siitä, miten lakiin suhtaudutaan Venäjällä. Ainakaan Venäjällä yleisesti esitetty kritiikki ei anna asiasta kovin myönteistä kuvaa. Kriittisten arvioiden mukaan lakiin perustuva oikeuskäytäntö ei ole vielä juurtunut Venäjälle, eikä yritystoimintaa säätelevästä lainsäädännöstä ole kehittynyt sille toimivaa pelisäännöstöä. (Orlov 1996) Lainsäädännön ja käytännön väliselle kuilulle voidaan etsiä selitystä historiasta, sillä sopimuksellista säätelyä on Venäjällä totuttu pitämään toissijaisena. Neuvostoaikoina yritysten taloussuhteiden keskeisinä säätelykeinoina pidettiin oikeusnormeja ja erityisesti hallinto-oikeudellis-luonteisia määräyksiä, joita käytettiin keinona toteuttaa taloussuunnitelmia. Myös monet uudet yrittäjät ovat perineet tavan nähdä yritysten keskinäisten sopimusvelvoitteiden merkityksen vähäisenä ja ne luottavat etupäässä markkinataloudellisiin mekanismeihin ja herrasmiessopimuksiin. (Orlov 1996) Neuvostoliiton aikana yritykset toimivat valtiollisen suunnittelukomitean, Gosplanin, tekemien suunnitelmien mukaan eivätkä markkinatalouden ehdoilla (Kuorsalo et al. 1999). Yritysten ei tarvinnut pyrkiä tehokkuuteen toiminnassaan ja tämä on luultavasti ollut yksi tekijä venäläisen yrityskulttuurin syntymisessä. Venäjällä liiketoiminnan perussäännöt eivät olleet selvät markkinatalouteen siirtymisen vaiheessa, eivätkä vielä pian sen jälkeenkään. Näin ollen on selvää, että vie aikaa ennen kuin venäläinen yrityskulttuuri omaksuu samat pelisäännöt kuin länsimaiset yritykset. Toinen syy Venäjän lainsäädännön noudattamisen ongelmiin on luultavasti itse lainsäädäntö ja erityisesti sen ristiriitaisuus. Yritystoiminnan kannalta keskeinen ongelma on ollut säädösten alituinen muuttelu: jatkuvasti muuttuvat verot ja yrityksiltä perittävät erinäiset maksut. Lainsäädännön äkkinäiset ja usein myös epäjohdonmukaiset muutokset ovat haitanneet oikeudellisen säätelyn tehokkuutta ja täten koko oikeusjärjestelmän kehitystä. Uudistuksissa on selvästi unohdettu
16 14 instituutioiden muodostuvan historiallisen kehityksen tuloksina, ja että niiden muuttaminen on yleensä pitkä prosessi. (Orlov 1996) Voidaankin kyseenalaistaa, toimivatko markkinatalouden edistämiseksi tarkoitetut oikeudelliset instituutiot käytännössä. Toisaalta on olemassa lainsäädäntö, jota tulee noudattaa ja joka ylipäätään mahdollistaa liiketoiminnan harjoittamisen. Toisaalta erityisesti Venäjän kaltaisiin maihin liittyy vahvoja historiallisia, poliittisia ynnä muita tekijöitä, jotka saattavat tehdä oikeuden merkityksettömäksi. Lainsäädännön ja oikeusjärjestelmän kehittäminen sekä pyrkimykset kohti markkinataloutta ovat tärkeitä symbolisia eleitä, mutta onko niistä hyötyä, jos suunnitelmista ei seuraa varsinaisia konkreettisia muutoksia? 3. VENÄJÄN KAUPAN RISKIT JA RISKIENHALLINTA 3.1 Venäjään liiketoiminta-alueena liittyvät yleiset riskit Venäjään liiketoiminta-alueena liittyvistä riskeistä on historian ja mielikuvien valossa varoiteltu pitkään. Usein Venäjä nähdään erityisen hankalana ja haasteellisena toimintaympäristönä, jossa pärjääminen vaatii Venäjän kaikkien ominaispiirteiden tuntemista. Maailman talousfoorumi (World Economic Forum, WEF) julkaisee vuosittain Global Competitiveness report kilpailukykyvertailun (WEF 2007), joka käsittelee eri maiden kilpailukykyä ja siihen liittyviä tekijöitä. Alla olevassa kuvassa (Kuva 1) näkyy, mitkä tekijät on arvioitu ongelmallisimmiksi yritystoiminnan harjoittamiselle Venäjällä. Kyselyyn vastaajat olivat venäläisiä yritysjohtajia. Tutkimus tehtiin niin, että 14 tekijän listasta vastaajia pyydettiin valitsemaan viisi ongelmallisinta tekijää yritystoiminnan harjoittamiselle maassaan ja laittaa ne järjestykseen (1-5). Kolme suurinta ongelmaa ovat tämän mukaan korruptio, verotuksen sääntely ja veroprosentit. Tämän jälkeen tulevat rikollisuus ja varkaudet, tehoton hallituksen virkakoneisto, rahoituksen saanti, inflaatio, riittämätön infrastruktuurin tarjonta, pula ammattitaitoisesta työvoimasta, puutteellinen työetiikka kansallisen työvoiman keskuudessa, poliittisen tilanteen epävakaisuus, hallituksen
17 15 epävakaisuus, rajoittava työoikeudellinen sääntely ja viimeiseksi ulkomaanvaluutan sääntely. Kuva 1: Ongelmallisimmat tekijät liiketoiminnan harjoittamiselle Venäjällä (WEF 2007). Finpron Venäjää koskevassa maaraportissa (Finpro 2008) äskeiseen listaan lisätään vielä joukko muita tekijöitä. Uhkaksi nähdään byrokratia sekä niin sanottujen voimaministeriöiden (silovyhe struktury) taustan omaavien henkilöiden lisääntyminen hallintokoneiston kaikilla tasoilla. Riittämätön investointi- ja omistussuoja on suurempien investointihankkeiden esteenä ja tulee osaltaan jarruttamaan maahan tehtäviä investointeja. Pankkisektorin ja rahoitusjärjestelmän kehittäminen on vielä kesken, mikä liittyy myös Maailman talousfoorumin tekemässä tutkimuksessa todettuun rahoituksen saannin riittämättömyyteen. Kuljetusinfrastruktuuri maassa on kehittymätöntä ja lainsäädäntö keskeneräistä. Työvoima kallistuu ja sen sitouttaminen vaikeutuu. Lisäksi Venäjällä on jo jonkin aikaa ollut negatiivinen väestökehitys. BOFIT:in (Suomen Pankki, BOFIT Siirtymätalouksien tutkimuslaitos) (2008) Venäjä-ennuste asettaa öljyn hintakehityksen olennaiseen asemaan Venäjän tulevaisuuden kannalta. Öljyn hinnannousu ylläpitää talouskasvua ja öljyn hinnan merkittävä lasku on näin ollen suurin riski nopean talouskasvun jatkumiselle. Talouspolitiikan yleisten linjojen ei uskota merkittävästi muuttuvan Medvedevin presidenttikaudella ja Venäjän talouskehitys näyttää ennustejaksolla hyvältä.
18 16 Teollisuustuotannon kasvu on kuitenkin edelleen energia- ja perusmetallisektoreiden varassa. Pidemmällä aikavälillä haasteeksi muodostuvatkin muun muassa tuotantorakenteen monipuolistaminen ja suurten investointien tarve lähes kaikilla tuotannonaloilla. Mikäli viimeaikainen investointien nopea kasvu jatkuu, antaa se paremmat mahdollisuudet vastata näihin haasteisiin. 3.2 Sopimusriskit Venäjään liiketoiminta-alueena liittyvien yleisten riskien lisäksi on huomioitava varsinaiset sopimusriskit eli kuhunkin sopimussuhteeseen liittyvät tapauskohtaiset riskitekijät. Lainsäädännöllisellä tasolla Venäjän ja Suomen sopimusoikeudellisissa säännöksissä oli siis löydettävissä paljon yhteisiä piirteitä, mutta niiden tarkempi tarkastelu osoitti myös eroja, joiden huomioiminen voi olla ajoittain hyvinkin tärkeää. Lainsäädännön sisältö tulee selvittää konkreettisella tasolla pelkät yleistykset eivät auta. Tämä tarkoittaa, että vaikka yleisesti ottaen säännökset näyttäisivät samalta kuin Suomessa, voi niihin liittyvillä yksityiskohdilla olla ratkaiseva merkitys. Lisäksi on tärkeää kiinnittää huomiota mahdollisiin käsite-eroihin. Sopimuksiin liittyy monenlaisia riskejä. Sopimusriski voi johtua joko sopimuksen puuttumisesta tai puutteellisesta sopimisesta. Joskus ongelmia ilmenee, vaikka sopimusten tekemiseen olisi panostettu. Sopimusriski voi liittyä esimerkiksi sopimuksen syntytapaan, sopimuskumppaniin, tarjouksen tekemiseen, yleisiin sopimusehtoihin, sopimussakkoon tai vahingonkorvaukseen. Yksi mahdollisuus on, että ulkomaisen kumppanin kanssa tehty sopimus aiheuttaa ongelmia. Sopimusriskien hallinta lähtee aina liikkeelle riskien tunnistamisesta. Epäselvyyksiin ja ongelmatilanteisiin on hyvä varautua ennakolta. (PK-RHb) Sitä, että Venäjän lainsäädännössä yrityksiltä edellytetään kirjallisessa muodossa tehtyjä sopimuksia, voidaan tuskin pitää ongelmana. Kirjallisen sopimuksen käyttö on muutenkin suositeltavaa, sillä sen avulla asioiden todistaminen on helpompaa. Orlov (1996) muistuttaa, ettei tämä ole pelkästään tekninen seikka, vaan se asettaa ankarat vaatimukset sopimusehtojen tarkalle harkinnalle ja näiden kirjaamiselle
19 17 sopimustekstiin. Huolimattomuus tässä voi koitua helposti vahingoksi, sillä kuten aiemmin esitettiin, tulkintasääntöjen lähtökohtana ei ole Venäjällä se, mitä sopimuspuolet ovat tarkoittaneet, vaan se, minkä he ovat kirjoittaneet sopimustekstiin. Lisäksi mahdollisuudet purkaa sopimus tai muuttaa sitä, mikäli sopimus ei sisällä tätä mahdollistavaa ehtoa tai toinen sopimuspuoli sitä vastustaa, ovat Venäjän oikeudessa hyvin rajallisia. 3.4 Riskienhallinta Riskienhallinta osana yritystoimintaa KPMG:n (KPMG Oy Ab) liikkeenjohdon asiantuntijan Antti Urrilan mukaan riskienhallinta liittyy kaikkeen yritystoimintaan. Lähtökohtana on, että yrityksen johtohenkilöt tiedostavat päätöksiinsä liittyvät riskit. Yritys tarvitsee toimintasuunnitelman riskitekijöiden realisoitumisen varalle. (Koivikko 2008) Kaikkia riskejä ei ole mahdollista poistaa, mutta niitä voidaan hallita eri tavoin. Riskien välttäminen on usein mahdollista vain pidättäytymällä kyseisistä toimista kokonaan. Riskien hallinnassa keskeisellä sijalla onkin riskin pienentäminen. Tämä on mahdollista vaikuttamalla vahingon todennäköisyyteen ja seurauksiin. On siis pyrittävä siihen, että riski toteutuisi mahdollisimman harvoin tai että sen seuraukset olisivat mahdollisimman pienet. (PK-RHd) Ensin tulee kartoittaa, mitä voi mahdollisesti tapahtua, kuinka iso haitta tästä syntyy ja miten todennäköistä se on. Riskin suuruuteen vaikuttaa kaksi tekijää: vahingon vakavuus ja todennäköisyys. Käytännöllinen apuväline riskien suuruuden arviointiin on alla oleva riskitaulukko (Kuva 2), jossa seurausten vakavuudelle ja tapahtuman todennäköisyydelle on kolme eri tasoa. (PK-RHc) Selvitysten perusteella valitaan ensiksi seurausten vakavuus taulukon ylimmältä riviltä eli ovatko tapahtuman seuraukset vähäiset, haitalliset vai vakavat. Tämän jälkeen valitaan tapahtuman todennäköisyys ensimmäisestä sarakkeesta eli onko riskin toteutuminen epätodennäköistä, mahdollista vai peräti todennäköistä. Tuloksena saadaan riskin suuruus, mikä löytyy valittujen kohtien leikkauspisteestä. Riskin suuruus saa
20 18 pienimmillään arvon yksi eli merkityksetön riski ja suurimmillaan arvon viisi, joka merkitsee sietämätöntä riskiä. Kuva 2: Riskitaulukko (PK-RHc). Otetaan esimerkiksi yritys X, joka harjoittaa Venäjän kauppaa ja kokee riskiksi mahdollisen maksujen viivästymisen. Yrityksen tulee ensin miettiä tapahtuman todennäköisyyttä. Oletetaan sen olevan tässä tapauksessa epätodennäköinen, koska sopimuskumppanina on hyvämaineinen, suurikokoinen venäläisyritys. Seuraavaksi arvioidaan tapahtuman seurauksia, mikäli riski toteutuisi. Oletetaan, että yrityksellä itsellään on sen verran vähän varallisuutta, että sille olisi erityisen tärkeää saada maksut oikea-aikaisina. Tapahtuman seuraukset voisivat siten olla vakavat. Riskin suuruus on taulukon mukaan siten kohtalainen. Kun riskin suuruus on arvioitu, yrityksen tulee miettiä, mitkä olisivat tarkoituksenmukaisia keinoja sen pienentämiseen. Yksi keino pienentää riskiä on sopimussakkoehdon käyttäminen. Sopimussakon uhka on omiaan painostamaan velallista sopimuksenmukaiseen käyttäytymiseen, kun hän tietää siihen liittyvät seuraamukset. Lisäksi siihen liittyvä korvaus pienentää mahdollisia vahingon aiheuttamia seurauksia. Sopimussakkoehdon käytöllä voidaan siirtää osa riskistä sopimuspuolelle eli jakaa riski tämän kanssa. Mikäli yritys valitsee käytettäväkseen sopimussakkoehdon, on prosessin seuraava vaihe sopivan summan harkitseminen. Tätä aihetta käsitellään tutkielmassa myöhemmin kappaleessa Sopimussakon laskenta.
21 Sopimusriskien hallinta Tehtäessä sopimusta venäläisen yrityksen kanssa kannattaa pyrkiä minimoimaan eroavuuksista johtuvat riskit. Ennen sopimusten laatimista yrityksen kannattaa varmistaa sopimuskumppaneiden luotettavuus ja selvittää taustat. Yrityksen virallinen tausta ja toiminimenkirjoitusoikeus ovat selvitettävissä yhtiön kaupparekisteriotteesta. Luottotietojen ja taustan selvittämistä vaikeuttaa kuitenkin yhtenäisten koko Venäjän kattavien julkisten rekisterien puuttuminen ja tietojensaantivaikeudet. (Tiri 2007) Yleensä riskienhallinnan ongelmana on, että yritykset eivät panosta sopimusten tekemiseen riittävästi. Pahimmassa tapauksessa sopimusta ei tehdä ollenkaan tai sitten tehdään itselle epäedullisia sopimuksia. (PK-RHa) Laadukkaan ja kannattavan yritystoiminnan turvaamiseksi, yrityksen on tunnettava ja hallittava sopimuksiin, sopimiseen ja vastuisiin liittyvät ongelmat sekä riskit. Vastuuvahinko tai sopimusriskin toteutuminen voivat aiheuttaa yritykselle suuria ongelmia ja taloudellisia menetyksiä. Hyvin tehdyillä sopimuksilla sopijapuolten oikeudet ja velvollisuudet voidaan määritellä tarkasti ja riskejä pystytään vähentämään. Voidaan sopia vastuista ja määritellä toimenpiteet mahdollisten sopimusrikkomusten (kuten virheen tai viivästyksen) varalta. Sopimuksessa on hyvä määritellä tarkkaan kunkin sopijapuolen tehtävät, oikeudet ja vastuut. Mikäli käytetään sopimussakkoehtoa, se tulee määritellä selkeästi ja tarkoituksenmukaisesti. Hyvä yleissääntö on tehdä selvästi tulkittava, kaikki olennaiset ehdot sisältävä, kirjallinen sopimus. Lisäksi yleisehtoja, mallisopimuksia ja ohjekirjoja suositellaan mahdollisuuksien mukaan käytettäviksi myös Venäjällä, kun ulkomaantaloustoimien sopimusehtoja laaditaan. Tällaisten yleisten sopimusehtojen tarkoituksena on ollut auttaa ostajia ja myyjiä välttämään oikeudellisia ongelmia ja niistä johtuvia riitoja. Ne tarjoavat sopimuskumppaneille mahdollisuuden määritellä oikeutensa ja velvollisuutensa selkeästi ja saattaa keskinäiset etunsa tasapainoon. (Orlov 1996)
22 20 4. RISKIENHALLINTA SUORITUKSEN TURVAAMISKEINOJEN AVULLA Osapuolten yhteisenä etuna on paitsi solmia asianmukainen sopimus, myös täyttää se asianmukaisesti. Sopimuksen solmiminen merkitsee, että sen osapuolten välille syntyy sopimusoikeudellinen suhde, jota koskee sopimusoikeudellinen säätely. Orlovin (2000) mukaan sopimussidonnaisuuden (pacta sunt servanda) periaate ilmenee Venäjällä parhaiten siviilikaaren velvoitteiden täyttämistä sekä sopimuksen muuttamista ja purkamista koskevissa säännöksissä, joiden tarkoituksena on pakottaa sopimuspuolet noudattamaan sopimusta. Sopimusrikkomuksen tapahtuessa sopimusrikkojaan voidaan kohdistaa velvoitteiden tehosteita. Näihin kuuluvat Venäjän velvoiteoikeudessa suorituksen turvaamiskeinot, operatiiviset tehosteet (muun muassa pidättämisoikeus), luontoissuoritus (mukaan lukien teettäminen), hinnanalennus, ennenaikainen suoritus, sopimuksen muuttaminen ja purkaminen sekä vahingonkorvaus. (Orlov 2001a) 4.1 Suorituksen turvaamiskeinot Suorituksen turvaamiskeinoilla tarkoitetaan tavallisesti laissa säädettyjä eli lakimääräisiä tai sopimuksessa määritettyjä eli tahdonvaltaisia erityiskeinoja, jotka takaavat velvoitteen suorittamisen sillä uhalla, että velallinen joutuu kärsimään lisäseuraamuksia, ellei hän täytä velvoitettaan tai täyttää sen virheellisesti. Myös vastuulla velvoiterikkomuksista on katsottu voitavan vaikuttaa velallisen toimintaan velvoitteen suorittamisen suhteen. Näin ollen myös sitä koskevilla säännöillä turvataan sopimusvelvoitteiden täyttämistä. Suoritusten turvaamista ja vastuuta pidetään kuitenkin Venäjän velvoiteoikeudessa erillisinä kysymyksinä, mikä näkyy siviilikaaren yleisen osan jaottelussa, jossa nämä säännökset on ryhmitelty omiin lukuihinsa (23 ja 25 luku). Usein suorituksen turvaamiskeinot, operatiiviset tehosteet sekä muut sopimusrikkomuksen oikeudelliset seuraamukset ovat tehokkaampia keinoja kuin vastuuta koskevat säännöt, jotka vaikuttavat varsinaisesti vasta velallisen rikkoessa sopimuksen. (Orlov 2001a)
23 21 Yleisesti ottaen suorituksen turvaamiskeinoilla tarkoitetaan sellaisia erityiskeinoja, joita voidaan pitää riittävän tehokkaina takaamaan niiden turvaamien (pää)velvoitteiden täyttäminen ja jotka täten edistävät velallisen sopimuksenmukaista käyttäytymistä. Sopimusvelvoite voidaan turvata keinoilla, jotka on säädetty siviilikaaressa (GK 329 art.) tai muussa laissa tai sisällytetty osapuolten välipuheeseen. Siviilikaaressa ei tunneta rajoituksia suorituksen turvaamiskeinojen valinnalle, ja sopimuspuolet voivat periaatteessa valita itse heille tarkoituksenmukaisimman keinon ottaen huomioon kuitenkin sen, että se ei saa olla ristiriidassa lain kanssa. (Orlov 2001a) Suorituksen turvaamiskeinoihin luetaan Venäjän oikeudessa sopimussakko, takaus, käsiraha ja panttaus sekä pankkitakaus ja pidätys. (Orlov 2001a) Tavallisesti velkoja varautuu suorituksen turvaamiskeinojen käyttöön etukäteen, sisällyttämällä sopimukseen tällaista keinoa koskevan ehdon tai tekemällä siitä erillisen sopimuksen. Näin on esimerkiksi sopimussakon tapauksessa. Lisäksi on olemassa suorituksen turvaamiskeinoja, jotka vaikuttavat ikään kuin jälkikäteen (muun muassa luontoissuoritus, sopimuksen muuttaminen ja purku sekä hinnanalennus), mutta jotka jätetään tässä tutkielmassa käsittelyn ulkopuolelle. Nämä yhdessä muodostavat suorituksen turvaamiskeinojen joukon, joilla on mahdollista ennalta ehkäistä suoritushäiriöitä tai reagoida niihin niiden jo tapahduttua. Suorituksen turvaamiskeinot erotetaan Venäjän oikeudessa toisistaan sillä perusteella missä määrin niillä voidaan vaikuttaa velalliseen, ja toisaalta millä tavoin turvaamiskeinon käyttämisen päämäärä - pakottaa velallinen täyttämään velvoite asianmukaisesti - saavutetaan. (Orlov 2001a) Velallisen käyttäytyminen on tavallisesti riippuvainen suorituksen turvaamiskeinon valinnasta. Näin ollen on tärkeää ottaa huomioon kunkin turvaamiskeinon erikoisluonne ja sen soveltuvuus kyseiseen tilanteeseen. Sopivan suorituksen turvaamiskeinon valinta riippuu lisäksi siitä, millaisesta velvoitteesta on kysymys. Orlovin (2001a) mukaan lainaan tai luottoon liittyvissä velvoitteissa pidetään Venäjällä sopivina keinoina panttausta, pankkitakausta ja takausta. Sen sijaan urakasta, pankkitalletussopimuksesta tai muusta vastaavasta työ- tai palvelusuoritukseen liittyvistä velvoitteista puhuttaessa suositellaan sopimussakkoa, koska velkojan intressinä on suorituksen tuloksen aikaansaaminen.
24 22 Sopimussakko on tehokas keino tapauksissa, joissa on erityisen tärkeää saada velallinen tekemään sopimuksenmukainen luontoissuoritus. Tämä johtuu siitä, että vastuun realisoituminen eli sovitun sopimussakon maksaminen, on paljon todennäköisempää kuin vaikkapa vahingonkorvausvastuun realisoituminen, sillä sopimussakon tapauksessa vahingon määrää ei tarvitse näyttää toteen. Samalle velvoitteelle voidaan Venäjällä asettaa myös useampia suorituksen turvaamiskeinoja, mikä merkitsee, että esimerkiksi sopimussakolla turvattuun velvoitteeseen voidaan lisätä panttausta tai käsirahaa koskeva ehto. (Orlov 2001a) Yksipuolinen kieltäytyminen velvoitteen täyttämisestä ja sen ehtojen yksipuolinen muuttaminen ei ole periaatteessa sallittu (GK 310 art.). Poikkeustapauksen muodostavat yritystoiminnan harjoittamiseen liittyvät velvoitteet, jolloin yksipuolinen kieltäytyminen velvoitteen täyttämisestä ja sen ehtojen yksipuolinen muuttaminen voi olla sallittua myös sopimuksen edellyttämissä tapauksissa, ellei laista tai velvoitteen luonteesta johdu toisin. Siten on mahdollista, että yrittäjien välinen sopimus voi Venäjällä sisältää ehdon, jonka mukaan velallinen voi vetäytyä sopimuksesta maksamalla velkojalle rahallisen kompensaation. (Orlov 2001a) 4.2 Sopimussakko Sopimussakon funktiot Siviilikaaren mukaan sopimussakolla tarkoitetaan (GK art.) laissa tai sopimuksessa määriteltyä rahasummaa, jonka velallinen on velvollinen maksamaan velkojalle, mikäli velvoite jää täyttämättä tai suoritus on virheellinen. Sopimussakolla on tavallisesti kaksoisrooli: se on toisaalta suorituksen turvaamiskeino, mutta toisaalta sopimusoikeudellisen vastuun muoto. Suorituksen turvaamiskeinona se toimii siihen saakka, kunnes velvoite täytetään. Ellei sitä täytetä, sopimussakko muuttuu vastuun muodoksi. Sen sijaan vaihtoehtoisena velvoitteena ei Venäjän sopimusoikeudessa sopimussakkoa yleensä pidetä, koska luontoissuoritusvelvollisuutta säätelevään siviilikaaren säännökseen (GK 396 art.)
25 23 sisällytetyn yleisen säännön mukaan sopimussakon maksaminen ei vapauta luontoissuoritusvelvoitteesta (GK art.). Poikkeuksena ovat tapaukset, joissa käsirahaehto on puettu sopimussakon muotoon ja käsirahan maksamisen tarkoituksena on velvoitteen täyttämisestä vapauttaminen. Tästä mahdollisuudesta on säädetty luontoissuoritusvelvollisuutta säätelevässä siviilikaaren säännöksessä (GK art.), jonka mukaan velkojan rikkojaiskorvaukseksi määritetyn sopimussakon maksaminen vapauttaa velallisen luontoissuoritusvelvoitteesta. (Orlov 2001a) Kaksoisroolista johtuen sopimussakkoa säätelevät siviilikaaressa paitsi suorituksen turvaamiskeinoja koskevat säännöt (GK art.) myös velvoitevastuuta koskeviin normeihin kuuluva säännös vahingosta ja sopimussakosta (GK 394 art.). Sopimussakkoa koskevia sääntöjä löytyy lisäksi myös siviilikaaren sopimustyyppisäännöstöstä (GK 505, 521 ja 622 art.) koskien vähittäiskauppaa, hankintaa, urakkaa ja kuljetusta. (Orlov 2001a) Näistä sopimustyyppikohtaisista säännöistä on hyvä olla tietoinen, mikäli yritys toimii kyseisellä alalla Sopimussakko suorituksen turvaamiskeinona Sopimussakkoehdon käyttäminen on riskienhallintaan liittyvä suorituksen turvaamiskeino, jonka yhtenä tarkoituksena on minimoida sopimussuhteeseen liittyviä riskejä ja niiden seurauksia. Sopimukseen kannattaa määritellä sopimussakkolauseke siltä varalta, että sopimuskumppani rikkoo sopimusvelvoitteitaan, toisin sanoen toimittaa virheellistä tai viivästynyttä tavaraa, laiminlyö maksun suorittamisen tai maksaa tuotteen joko virheellisesti tai viivästyneenä. Sopimussakolle on luonteenomaista, että sopimusrikkomuksesta johtuvan vahingonkorvauksen määrä on määritetty etukäteen. Lisäksi sopimussakkovaatimuksen erikoisuutena on, ettei velkojan tarvitse näyttää toteen hänelle aiheutettua vahinkoa (GK art.) ja mikäli kyseessä on yritystoimintaan liittyvä velvoite, sopimussakko realisoituu Venäjän oikeudessa yleensä riippumatta velvoitteen rikkoneen velallisen tuottamuksesta. Se on siis velkojan kannalta
26 24 yksinkertainen keino korvata hänelle velallisen velvoitteen suorittamatta jättämisestä tai virheellisestä suorituksesta aiheutunut vahinko. Sopimussakon soveltamisen ainoana perusteena on joko velvoitteen, säädösten määräysten tai liiketavan rikkominen. (Orlov 2001a) Sopimussakon maksamisen velvollisuus syntyy Venäjän oikeudessa samalla perusteella kuin vahingonkorvausvastuu eli velkojalla ei ole oikeutta vaatia sopimussakkoa, jos velallinen ei ole vastuussa velvoiterikkomuksesta. Kun kyseessä on yritystoiminnan harjoittamiseen liittyvän velvoitteen rikkominen, on todistustaakka kuitenkin velallisella. Tällöin velvoitteen täyttämättä jättänyt tai virheellisesti suorittanut henkilö on siviilikaaren mukaan vastuussa, mikäli hän ei näytä toteen, että sopimuksenmukainen suoritus on käynyt mahdottomaksi ylivoimaisen esteen vuoksi, ellei laissa tai sopimuksessa edellytetä toisin (GK art.). Siviilikaaren säännöksessä vastuusta ja luontoissuoritusvelvoitteen täyttämisestä (GK art.), on suoraan säädetty, ettei sopimussakon maksaminen ja vahingon korvaaminen virheellisen suorituksen tapauksessa vapauta velallista luontoissuoritusvelvoitteesta. Tästä seuraa, että reaalisuorituksen periaate koskee vain tapauksia, joissa suorituksessa on tapahtunut virhe. Sen sijaan tapauksessa, jolloin velvoite jää täyttämättä, vahingon korvaaminen ja sakon maksaminen vapauttavat velallisen luontoissuoritusvelvollisuudesta (GK art.) Sopimussakko vastuumuotona Sopimussakko vastuumuotona kuuluu siviilioikeudellisen vastuun käsitteeseen, jonka päämuotona on vahingonkorvaus. Tämän osoittavat seuraavat neljä asiaa: 1) sopimussakko maksetaan sopimusrikkomuksen tapauksessa, 2) se merkitsee sopimuksen rikkoneelle osapuolelle taloudellisia seurauksia, 3) sitä sovelletaan samoin kuin vahingonkorvausvastuuta ainoastaan jos siviilioikeudellisen vastuun edellytykset täyttyvät, 4) sopimusvelvoitteen rikkoneen osapuolen velvollisuus maksaa sopimussakko turvataan julkisella pakolla eli se voidaan periä tuomioistuimen päätöksellä. Vahingonkorvaus erottuu sopimussakosta kuitenkin siten, että vahingonkorvauksen tapauksessa: 1) vahinko korvataan ainoastaan, jos